**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS TARYBOS 2013 M. VASARIO 7 D. SPRENDIMo NR. 5TS-594 „DĖL LAZDIJŲ RAJONO SAVIVALDYBĖS ATLIEKŲ TVARKYMO TAISYKLIŲ patvirtinimo“ PAKEITIMO**

2021 m. gegužės 20 d. Nr. 34-808

Lazdijai

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos atliekų tvarkymo įstatymo 31 straipsnio 1 dalimi, Lazdijų rajono savivaldybės taryba n u s p r e n d ž i a:

Pakeisti Lazdijų rajono savivaldybės atliekų tvarkymo taisykles, patvirtintas Lazdijų rajono savivaldybės tarybos 2013 m. vasario 7 d. sprendimu Nr. 5TS-594 „Dėl Lazdijų rajono savivaldybės atliekų tvarkymo taisyklių patvirtinimo“:

1. pakeisti 31.1 papunktį ir jį išdėstyti taip:

„31.1. individualių namų ūkiuose, esančiuose Lazdijų ir Veisiejų miestuose, maisto atliekos talpinamos į tam skirtus 0,12 m3 talpos rudos spalvos maisto atliekų surinkimo konteinerius. Individualių namų ūkiams išdalinami ir orui pralaidūs kibirėliai maisto atliekoms rinkti bei sandari talpa panaudotam aliejui bei riebalams kaupti. Maisto atliekų konteineriai ir talpos iš individualių namų ūkių, esančių Lazdijų ir Veisiejų miestuose, gali būti paimti tik Savivaldybės administracijos sprendimu;“;

2. papildyti 31.6 papunkčiu:

„31.6.Maisto atliekos iš viešbučių, motelių, restoranų, viešojo maitinimo įstaigų, gyvenamosios paskirties objektų, kuriuose vykdoma trumpalaikio apgyvendinimo veikla, mažmeninės prekybos įmonių, maisto perdirbimo įmonių, žemės ūkio produkcijos saugyklų, kurių tvarkymui nekeliami veterinariniai reikalavimai, turi būti tvarkomos atskirai, pagal su maisto atliekų tvarkytoju sudarytas maisto atliekų tvarkymo sutartis.“;

3. pakeisti 37 punktą ir jį išdėstyti taip:

„37. 36 punkte nurodyti konteineriai tuštinami nurodytu surinkėjo grafike periodiškumu, bet ne rečiau kaip 1 kartą per mėnesį.“;

4. pakeisti 39 punktą ir jį išdėstyti taip:

„39. 38 punkte nurodyti konteineriai tuštinami nurodytu surinkėjo grafike periodiškumu, bet ne rečiau kaip 1 kartą per ketvirtį.“;

5. pakeisti 40 punktą ir jį išdėstyti taip:

„40. Individualių namų ūkiai gali papildomai naudotis bendro naudojimo pakuočių atliekų (įskaitant antrines žaliavas) surinkimo aikštelėmis ir didelių gabaritų atliekų surinkimo aikštelėmis. Gyventojams pageidaujant, individualių namų valdoje gali būti pastatomi papildomi ar didesnės talpos pakuočių konteineriai.“;

6. pakeisti 43 punktą ir jį išdėstyti taip:

„43. 42 punkte nurodyti konteineriai tuštinami pripildyti iki 80 proc. talpos.“;

7. pakeisti 47 punktą ir jį išdėstyti taip:

„47. Komunalinių atliekų turėtojams, kurie naudojasi bendro naudojimo pakuočių atliekų surinkimo konteineriais, draudžiama deginti komunalines atliekas, raustis juose, išimti iš jų komunalines atliekas.“;

8. pakeisti 49 punktą ir jį išdėstyti taip:

„49. Pakuočių atliekų surinkimo konteineriai, esantys šalia individualių namų ar jų žemės sklypuose, konteinerių tuštinimo dieną nurodytu laiku iki 7.00 val. turi būti išstumiami ir pastatomi prie kelio juostos, kuria organizuojamas antrinių žaliavų surinkimo maršrutas. Aplink išstumtą antrinių žaliavų surinkimo konteinerį turi būti 0,5 m erdvė. Draudžiama konteinerius nuolat laikyti kelio apsauginėje zonoje.“;

9. pakeisti 68 punktą ir jį išdėstyti taip:

„68. Didelių gabaritų atliekos gali būti renkamos apvažiavimo būdu iš gyventojų du kartus per metus (pavasarį ir rudenį), jas paslaugos teikėjas išveža pagal nustatytą paslaugų teikimo grafiką.“;

10. pakeisti 82 punktą ir jį išdėstyti taip:

„82. Daugiabučių namų komunalinių atliekų turėtojai aptarnaujami bendro naudojimo 1,1 m3 arba 3 m3 pusiau požeminiais atliekų konteineriais, kurių skaičius mišrių komunalinių atliekų aikštelėje statomas pagal poreikį. Esant poreikiui, gali būti naudojami ir kitokios talpos konteineriai. Gali būti naudojami antžeminiai, požeminiai arba pusiau požeminiai konteineriai.“;

11. pakeisti 85 punktą ir jį išdėstyti taip:

„85. Mišrios komunalinės atliekos iš individualių namų vežamos vieną kartą per mėnesį, t. y. 12 kartų per metus. Sudarant grafiką, išvežimai negali būti išdėstyti taip, kad susidarytų didesnis kaip 5 savaičių tarpas tarp atliekų išvežimo;“;

12. papildyti 851 papunkčiu:

„851. Esant poreikiui, šiltuoju metų laikotarpiu gali būti sudaromas papildomas apvažiavimo maršrutas individualių namų atliekų surinkimui arba tam tikri konteineriai gali būti papildomai aptarnaujami pagal kitą esamą mišrių komunalinių atliekų surinkimo maršrutą (kitos gyvenvietės, kitos seniūnijos, kai yra galimybė tam tikrą adresą integruoti į kitą maršrutą), kai 12 kartų išvežimo nepakanka pagal susidarančių atliekų kiekius. Už papildomai ištuštintus mišrių atliekų konteinerius rinkliavos mokėtojas apmoka Nuostatuose nustatyta tvarka (priklausomai nuo naudojamo konteinerio dydžio, papildomų pakėlimų skaičiaus).“;

13. pakeisti 87 punktą ir jį išdėstyti taip:

„87. Mišrios komunalinės atliekos iš Lazdijų ir Veisiejų miestuose esančių daugiabučių namų bendro naudojimo konteinerių vežamos ne rečiau kaip 2 kartus per savaitę, o konkretus išvežimo dažnumas nustatomas paslaugų teikimo sutartyje. Lazdijų r. sav. teritorijoje, išskyrus Lazdijų ir Veisiejų miestus, esančių daugiabučių bendro naudojimo mišrių komunalinių atliekų konteineriai tuštinami 12 kartų per metus.”;

14. pakeisti 95 punktą ir jį išdėstyti taip:

„95. Draudžiama bendro naudojimo mišrių komunalinių atliekų surinkimo konteineriuose deginti atliekas, raustis juose, išimti iš jų komunalines atliekas. Draudžiama pilti ar palikti komunalines atliekas šalia bendro naudojimo mišrių komunalinių atliekų surinkimo konteinerių.”;

15. pakeisti 98 punktą ir jį išdėstyti taip:

„98. Mišrių komunalinių atliekų surinkimo konteineriai tuštinami nuo 7.00 iki 22.00 val. Konteineriai, esantys šalia individualių namų ar jų žemės sklypuose, juridinių asmenų patalpose ar jų žemės sklypuose (jei prie jų nėra privažiavimo kelio), daugiabučių namų patalpose ar prie jų įrengtose aikštelėse (jei prie jų nėra privažiavimo kelio), konteinerių tuštinimo dieną iki 7.00 val. turi būti išstumiami ir pastatomi kiek įmanoma arčiau kelio juostos, kuria organizuojamas mišrių komunalinių atliekų surinkimo maršrutas. Aplink išstumtą mišrių komunalinių atliekų surinkimo konteinerį turi būti 0,5 m erdvė. Jeigu komunalinių atliekų turėtojas konteinerių tuštinimo dieną į nurodytas vietas konteinerių neišstumia, mišrios komunalinės atliekos surenkamos kitą, pagal paslaugų teikimo grafiką nustatytą, konteinerių tuštinimo dieną. Draudžiama konteinerius nuolat laikyti kelio apsauginėje zonoje.“.

Savivaldybės merė Ausma Miškinienė

Indrė Adomynienė, mob. 8 613 05 460

**lazdijŲ rajono savivaldybės tarybos sprendimo**

**„DĖL LAZDIJŲ RAJONO SAVIVALDYBĖS TARYBOS 2013 M. VASARIO 7 D. SPRENDIMo NR. 5TS-594 „DĖL LAZDIJŲ RAJONO SAVIVALDYBĖS ATLIEKŲ TVARKYMO TAISYKLIŲ patvirtinimo“ PAKEITIMO“ projekto**

**aiškinamasis raštas**

2021-05-19

Lazdijų rajono savivaldybės tarybos sprendimo „Dėl Lazdijų rajono savivaldybės atliekų tvarkymo taisyklių patvirtinimo“ pakeitimo“ projektas (toliau – Taisyklės) parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos atliekų tvarkymo įstatymo 31 straipsnio 1 dalimi.

**Šio sprendimo projekto tikslas** – pakeisti Lazdijų rajono savivaldybės atliekų tvarkymo taisyklių, patvirtintų Lazdijų rajono savivaldybės tarybos 2013 m. vasario 7 d. sprendimu Nr. 5TS-594 „Dėl Lazdijų rajono savivaldybės atliekų tvarkymo taisyklių patvirtinimo“:

1. 31.1 papunktis papildomas nuostata dėl maisto atliekų konteinerių paėmimo iš individualių namų ūkių: „Maisto atliekų konteineriai ir talpos iš individualių namų ūkių, esančių Lazdijų ir Veisiejų miestuose, gali būti paimti tik Savivaldybės sprendimu.“;

2. įrašomas 31.6 papunktis, kuris nustato maisto atliekų turėtojams sudaryti sutartis su maisto atliekų tvarkytojais, kad maisto atliekos būtų atskirtos nuo mišrių atliekų ir tvarkomos pagal reikalavimus;

3. 37 punktas keičiamas patikslinant informaciją apie minimus konteinerius;

4. 39 punktas keičiamas patikslinant informaciją apie minimus konteinerius ir nustatant, kad konteineriai tuštinami vieną kartą per ketvirtį;

5. į 40 punktą įtraukiama nuostata, kad gyventojams pageidaujant gali būti skiriami papildomi arba didesnės talpos pakuočių atliekų konteineriai;

6. 43 punktas keičiamas patikslinant informaciją apie minimus konteinerius;

7. 47 punkte išbraukiamas pasikartojantis žodis ir patikslinant informaciją;

8. 49 punktas papildomas nuostata, kad draudžiama konteinerius nuolat laikyti kelio apsauginėje zonoje;

9. 68 punkte pakeičiama sąlyga, kad didelių gabaritų atliekos išvežamos ne iš nustatytų vietų, kur suvežamos atliekos, o tiesiai iš gyventojų namų valdų, apvažiavimo būdu;

10. 82 punkte įrašomi papildomi 3 m3 pusiau požeminiai atliekų konteineriai, kurie šiuo metu įrengti šalia daugiabučių;

11. 85 punkte nustatoma, kad mišrios komunalinės atliekos visoje Lazdijų rajono savivaldybės teritorijoje iš individualių namų vežamos 12 kartų per metus;

12. įtraukiamas 851 papunktis, kuriame nurodoma, kad mišrių atliekų išvežimui gali būti sudaryti papildomi maršrutai;

13. 87 punkte keičiamas konteinerių tuštinimo dažnumas, kadangi pradėjus atskirai rinkti maisto atliekas daugiabučiuose, mišrios atliekos surenkamos 2 kartus per savaitę;

14. 95 punkte pataisytas neteisingai pavartotas žodis;

15. 98 punkte įrašoma papildoma nuostata dėl konteinerių laikymo reikalavimų.

Priėmus šį Lazdijų rajono savivaldybės tarybos sprendimą, neigiamų pasekmių nenumatoma.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Vietinio ūkio skyriaus vedėja Indrė Adomynienė.

Vietinio ūkio skyriaus vedėja Indrė Adomynienė